### Beslutning

Godkendt.

### Sagsfremstilling

## Resume og sagens baggrund

Kalundborg Kommune foretager analyser af badevandet på 38 badestrande, hvoraf de ti er udpeget som badepunkt. I den afsluttede badesæson har badevandet haft en god kvalitet. Analyser har vist, at de badende ikke udsættes for sundhedsskadelig PFAS-forurening ved badning.

## Indstillinger

Plan-, Byg- og Miljøchefen indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

I badesæsonen 2022 har Kalundborg Kommune udtaget badevandprøver ved 38 badestrande, hvoraf de ti har haft badepunktsflag, se kortbilag 1. Badevandet analyseres for bakterierne e.coli og enterokokker seks gange i løbet af badesæsonen. I denne badesæson har analyserne vist, at vandet generelt har været af god kvalitet. Der er kun gjort enkelte fund af forhøjede bakteriologiske værdier. I ét tilfælde har det ledt til en midlertidig frarådning af badning.

Kalundborg Kommune har i badesæsonen modtaget enkelte anmeldelser fra borgere omkring mistanke om forurening af badevandet, f.eks. olie eller fækal forurening. Administrationen eller beredskabet har efterfølgende ført et fysisk tilsyn, hvor forholdene er blevet undersøgt. Ingen af anmeldelserne har ført til frarådning af badning.

*PFAS i badevand*
I august måned foretog kommunen analyser af fire PFAS-stoffer på alle 38 badestrande, da disse fire stoffer, ved høje koncentrationer, potentielt kan være sundhedsskadelige. Et stof (PFOS) blev detekteret ved alle strande, mens et stof (PFOA) blev detekteret ved alle strande på nær to. De to restende stoffer (PFNA og PFHxS) blev ikke detekteret. Den samlede koncentration af de fire stoffer, fordelt på de 38 strande, var 0,34-1,26 nano g/L, hvilket er væsentligt under den vejledende grænseværdi for badevand på 40 nano g/L. De badende udsættes derfor ikke for sundhedsskadelig PFAS-forurening ved badning.

En lang række kommuner, samt Miljøstyrelsen, har foretaget analyser af de fire PFAS-stoffer i det danske badevand. Det findes her, at PFAS-stoffer findes alle steder. For analyserne foretaget i Kalundborg, er der umiddelbart ikke geografisk tendens, se bilag 1. På den baggrund vurderes det, at forureningen ikke stammer fra ét sted, men formentlig fra mange diffuse kilder. Administrationen finder, på nuværende tidspunkt, det ikke relevant at foretage flere PFAS-analyser eller at kildeopspore.

*Badestrandenes popularitet*
I forbindelse med at der udtages vandprøver, noterer prøvetageren antallet af gæster der ses på stranden. Samlet viser dette at de mest populære stande i kommunen er strandene ved [adresse], [adresse], [adresse], [adresse], [adresse] og [adresse] (se beliggenhed på bilag 1). Alle disse, på nær strandene ved [adresse], er udpeget som badepunkt.

Optællingen viser samtidig at strandene ved [adresse], [adresse], [adresse]/Solitudevej i Kalundborg, [adresse] ([adresse]), Ågerup og Vivian Bruun benyttes i mere begrænset grad (se beliggenhed på bilag 1).

Administrationen vil frem mod badesæsonen 2023 undersøge om der prøvetages hvor der forventes at være flest badende. Herefter kan der foretages en prioritering om prøvetagningen på de enkelte strande bør ændres eller ophøre. Administrationen vil samtidig undersøge om der er badestrande der i dag bliver flittigt brugt af borgerne, men hvor der endnu ikke bliver taget badevandsprøver.

I badesæsonen 2023 vil der være forbud mod badning i havneparken, grundet ombygningen af gammel vesthavn. Der vil derfor ikke blive udtaget badevandsprøver her i den sæson.

*Udgifter til badevand*
Kalundborg Kommune har i badesæsonen 2022 brugt ca. 2700 kr. per badestrand på almindelige analyser, og ca. 1900 kr. per badestrand på PFAS analyser. Kommunen betaler en afgift til Friluftsrådet på 5000 kr. for hver af de ti badepunktstrande. Den samlede udgift for vandanalyser på de 38 badestrande i 2022 samt badepunkt på ti strande har været ca. 225.000 kr. Alle udgifter er eks. moms.

## Økonomiske konsekvenser

Ingen.